作者:劉辰翁
標題:摸魚兒
內容:道醉鄉、無邊無岸，一尊到彼殊徑。是間轉海人知處，尺地不教渠剩。尊亦癭。問一斗消酲，一石猶難信。臨風小等。記我友醒狂，相從有意，中路恨羌永。梅花晚，早已雪堆餘鬢。此花寧復風韻。空寒獨倚天為主，天又幾時曾定。今為晉。看秦女山中，綠髮垂垂頂。百年一瞬。嘆高臥北窗，閒過五十，無說答形影。